กรุงศรีออโต้กู้ไม่ใช้ผู้ค้ำทำเช่าซื้อโตไม่หยุด
กรุงศรีออโต้สนองตอบลูกค้า ชูจุดขายไม่ต้องมีผู้ค้ำประกัน ดันยอดสินเชื่อโต
18 พ.ค. 2555

กรุงศรีออโต้สนองตอบลูกค้า ชูจุดขายไม่ต้องมีผู้ค้ำประกัน ดันยอดสินเชื่อโต
นางชูศรี แพทย์เจริญ ผู้ช่วยกรรมการผู้จัดการใหญ่ สายงานตลาดและวางแผนกลยุทธ์ บริษัท อยุธยา แคปปิตอล ออโต้ ลีส หรือ กรุงศรี ออโต้ เปิดเผยว่า สินเชื่อจำนำทะเบียนรถ หรือ คาร์ ฟอร์ แคช ของบริษัทขยายตัวมาก เป็นผลมาจากสินเชื่อนี้อำนวยความสะดวก ไม่ต้องมีผู้ค้ำประกันเข้ามาเกี่ยวข้องในการขอสินเชื่อ
“แคมเปญไม่ต้องมีผู้ค้ำประกันนั้น ลูกค้าชอบมากเพราะสมัยนี้ลูกค้าต้องพึ่งพาตัวเองเป็นหลัก การหาผู้ค้ำประกันเข้ามาร่วมกู้นั้นยุ่งยากมาก ซึ่งหากเครดิตทางการเงินของลูกค้าถึงตามหลักเกณฑ์บริษัท เราก็ปล่อยกู้ให้โดยไม่ต้องมีผู้ค้ำประกันทันที ซึ่งลูกค้าคาร์ ฟอร์ แคชถึง 90% ก็ไม่ต้องมีผู้ค้ำประกัน และเป็นลูกค้าที่มีวินัยทางการเงินดี และหนี้เสียต่ำมาก ขณะที่หากเป็นลูกค้ารถป้ายแดง 80% ก็ไม่ต้องมีผู้ค้ำประกัน” นางชูศรี กล่าว 
ล่าสุดบริษัทได้เปิดตัวแคมเปญใหม่ “คาร์ ฟอร์ แคช ฉลอง 9 ปี ดอกเบี้ย 2.99% 9 วัน” ซึ่งถือว่าดอกเบี้ยต่ำมากเมื่อเทียบกับดอกเบี้ยในตลาดสินเชื่อปรับโครงสร้างหนี้ หรือรีไฟแนนซ์รถยนต์ในปัจจุบันมีอัตราดอกเบี้ยเริ่มต้น 3.25% โดยตั้งเป้าเมื่อจบแคมเปญนี้ที่ 900 ล้านบาท
นางชูศรี กล่าวว่า ในปีนี้บริษัทยังมีแผนขยายตลาดไปยังสินเชื่อรถจักรยานยนต์ประเภทบิ๊กไบค์ให้ได้มากขึ้น เพื่อสอดรับกับสภาพตลาดที่มีการขยายตัวเพิ่มขึ้น โดยดูได้จากปัจจุบันที่ผู้ผลิตรถจักรยานยนต์จากญี่ปุ่นได้มาเปิดตลาดรถบิ๊กไบท์ในไทยเพิ่มมากขึ้น ไม่ว่าจะเป็น ฮอนด้า ยามาฮ่า และคาวาซากิ
สำหรับในปีนี้บริษัทตั้งเป้าปล่อยสินเชื่อบิ๊กไบค์ให้ได้ 400 ล้านบาท เพิ่มขึ้นจากปี 2554 ที่ปล่อยสินเชื่อบิ๊กไบค์ได้ 300 ล้านบาท ซึ่งปัจจุบันมีลูกค้าอยู่ 2,000 คัน เฉลี่ยปล่อยสินเชื่อคันละ 1-2 แสนบาท
นางชูศรี กล่าวว่า ในช่วง 3 ปีแรกที่เริ่มทำตลาดสินเชื่อบิ๊กไบค์บริษัทปล่อยสินเชื่อได้เพียงปีละ 20-30 ล้านบาทเท่านั้น แต่ช่วงหลังสินเชื่อบิ๊กไบค์ก็เพิ่มขึ้นตลอด ซึ่งลูกค้ากลุ่มนี้จะมีเครดิตทางการเงินที่ดีมาก เฉลี่ยวางเงินดาวน์สูงถึง 40% จากเกณฑ์บริษัทที่ให้ 25% อัตราดอกเบี้ยเริ่มต้น 4% ปัจจุบันมีเอ็นพีแอลเพียง 1 คันเท่านั้น